 Waxaa goobtii isa soo taagay Cabdiqaadir Zooppe oo soo jeediyay in tirada beeluhu ay kala qaadanayaan ay noqoto mid siman, buuq hor leh ayaa shirkii ka dhex dilaacay, Cabdiqaadir Zoppe taladiisii buu ku adkaystay dabadeed shirkii qiil qiil buu galay, waxaa khasab noqotay si shirka fashilaad looga hor tago in taladii Zooppe la yeelo, shirkii waxaa kale oo uu isku raacay in la sameeyo shan guddoomiye oo meerte ah, SSDF waxay gudoonsatay in aan anigu uga mid noqdo, Maxamed Abshirna SSDF sii hogaamiyo, beesha Absame waxay dooratay in uu u matalo mudane Aadan Gabyow, sidoo kale beesha Hawiye waxay wakiisheen Cali Mahdi iyo Cismaan Caato halka ay RRA u doorteen in uu u matalo shirka Cabdiqaadir Zooppe, waxaanu goaan ku gaadhnay in qodobada aanu isku raacnay oo dhan la gaadhsiiyo dawladda Itoobiya, isla markaasna aanu ka dalbano xarun guddidu ku shaqayso, sidoo kale waxaanu ka heshiinay in weftiyadu deg deg dalkii ugu noqdaan oo toos loo hawl galo, markii shirku xidhmay waxaanu ku soo laabanay Addis Ababa, waxaanan xafiis ka samaysannay huteelka caanka ah ee GION si aanu shaqada ugu sii wadano. 